b'\n_START_ARTICLE_\nR\xc3\xa4k\xc3\xa4\n_START_PARAGRAPH_\nR\xc3\xa4k\xc3\xa4 on yl\xc3\xa4hengitysteiden limakalvoilla muodostunutta limaa. Limaa eritt\xc3\xa4v\xc3\xa4t p\xc3\xa4\xc3\xa4asiassa goblet- eli pikarisolut. R\xc3\xa4\xc3\xa4n teht\xc3\xa4v\xc3\xa4 terveess\xc3\xa4 nen\xc3\xa4ss\xc3\xa4 on ker\xc3\xa4t\xc3\xa4 ja kuljettaa pois nen\xc3\xa4k\xc3\xa4yt\xc3\xa4vist\xc3\xa4 p\xc3\xb6lyhiukkasia, likaa ja mikrobeja, jotta n\xc3\xa4m\xc3\xa4 eiv\xc3\xa4t kolonisoituisi ja aiheuttaisi sairauksia. T\xc3\xa4m\xc3\xa4n vuoksi r\xc3\xa4k\xc3\xa4 voi sis\xc3\xa4lt\xc3\xa4\xc3\xa4 muun muassa bakteereja ja viruksia. Yl\xc3\xa4hengitysteiden infektioita aiheuttavat yleisemmin korona- ja rhinovirukset, joskin yleens\xc3\xa4 infektio on niin sanottu sekainfektio, johon osallistuvat my\xc3\xb6s normaaliflooraan kuulumattomia bakteerikantoja. Nuhakuumeeseen johtava infektio tapahtuu yl\xc3\xa4hengitysteiden limakalvojen epiteelisoluissa. R\xc3\xa4\xc3\xa4n saa pois nen\xc3\xa4st\xc3\xa4 niist\xc3\xa4m\xc3\xa4ll\xc3\xa4 nen\xc3\xa4liinaan tai kaivamalla sormella tai vanupuikolla(sormimenetelm\xc3\xa4\xc3\xa4 pidet\xc3\xa4\xc3\xa4n ep\xc3\xa4sovinnaisena muun muassa sairauksien levi\xc3\xa4misen takia). R\xc3\xa4k\xc3\xa4 on yleens\xc3\xa4 "v\xc3\xa4rit\xc3\xb6nt\xc3\xa4", mutta se voi olla my\xc3\xb6s keltaista, vihre\xc3\xa4\xc3\xa4 tai l\xc3\xa4hes ruskeaa. Yleens\xc3\xa4, jos r\xc3\xa4k\xc3\xa4 on vihre\xc3\xa4\xc3\xa4 tai ruskeaa sek\xc3\xa4 paksua, se tarkoittaa sit\xc3\xa4, ett\xc3\xa4 infektio jyll\xc3\xa4\xc3\xa4 ja elimist\xc3\xb6 taistelee sit\xc3\xa4 vastaan._NEWLINE_Erilaisten sairauksien kuten vilustumisen yhteydess\xc3\xa4 nen\xc3\xa4n limakalvot voivat muuttua turvonneiksi ja nestet\xc3\xa4ytteisiksi, jolloin r\xc3\xa4\xc3\xa4n m\xc3\xa4\xc3\xa4r\xc3\xa4 lis\xc3\xa4\xc3\xa4ntyy huomattavasti. Nen\xc3\xa4 punoittaa ja on arka._NEWLINE_R\xc3\xa4\xc3\xa4n kellert\xc3\xa4v\xc3\xa4 v\xc3\xa4ri johtuu veren valkosoluista, jotka sekoittuvat pieneen m\xc3\xa4\xc3\xa4r\xc3\xa4\xc3\xa4n punasoluja. Valkosolut puolustavat kehoa aktiivisesti infektioilta.'